આગામી દિવસોમાં ચિત્ર સ્પષ્ટ થાય ત્યારે પોતાના ચહેરા પર કેવો રંગ હશે તેની ચિંતામાં જ નેતાઓ અત્યારે ભળતાસળતા નિવેદનો કરી રહ્યા છે. આમ એવું લાગે કે આ પ્રકારના નિવેદનોથી મહાગઠબંધન એટલે શંભુમેળો તેવી ટીકા પ્રબળ બનશે. પણ ટીકાટીપ્પણીથી ચૂંટણી જીતાતી નથી. શંભુમેળો કહો કે તકસાધુઓની ટોળી કહો, આ પક્ષો ભેગા થાય તો ભાજપને ભારે પડે જ. તેથી જ માત્ર નિવેદનોને કારણે વિપક્ષ બદનામ થાય અને ભાજપને ફાયદો થાય તેવું જરૂરી નથી. નિવેદનોમાંથી વાત વણસી પડે અને ખરેખર ગઠબંધન ના થાય ત્યારે ભાજપને ફાયદો થશે. ઘણા રાજ્યોમાં ફ્રેન્ડલી મેચ થશે, તેનો થોડો ફાયદો ભાજપને પણ થશે. સેના એનસીપી સાથે નહિ જોડાય, પણ ખાનગી સમજૂતિ કરશે. ફાયદો ભાજપને પણ થશે. નીતિશ ગઠબંધનમાં નહિ હોય, એકલા ચૂંટણી લડશે, પણ ખાનગીમાં સમજૂતિ કરશે. ફાયદો ભાજપને થશે. પશ્ચિમ બંગમાં ટીએમસી, કોંગ્રેસ, ડાબેરી ત્રણેય અલગ લડશે, પણ ખાનગીમાં ટિકિટોની વહેંચણીમાં સમજૂતિ જેવું રાખશે. ફાયદો ભાજપને થશે.